Imtella' Ottubru 20, 2021 Hekk kif bħalissa l-kumpanija Facebook Inc (FB.O) tinsab taħt skrutinju minħabba diversi akkużi qed tippjana li taġġorna ruħha u tibdel isimha u tiffokka aktar fuq il-metaverse. Dan qed ikun irrapportat minn The Verge u qed jingħad li l-bidla fl-isem mistennija titħabbar il-ġimgħa d-dieħla. Din il-bidla se tpoġġi l-app tal-Facebook taħt kumpanija ewlenija (mother company) li tkun qed tissorvelja fost l-oħrajn ukoll Instagram, WhatsApp u Oculus. Din l-istruttura kienet ġiet addotata fl-2015 minn Google (GOOGL.O), bil-kumpanija ewlenija ġiet jisimha Alphabet. Sadanitant, Facebook qal li ma jistax jikkummenta dwar dak li sejjaħ bħala għajdut u spekulazzjoni. Fl-aħħar jiem ġie żvelat li Facebook qed jippjana li jimpjega għaxart elef ruħ fl-Unjoni Ewropea biex jiżviluppa dak li jissejjaħ metaverse . Il-metaverse se jlaqqa' komunità onlajn li tkun tista' tilgħab il-logħob, taħdem u tikkomunika virtwalment, l-aktar bl-użu ta' Virtual Reality Headsets. Bħalissa Facebook għaddej minn diversi akkużi fosthom li juża l-influwenza tiegħu u qed jaħmel ħsara lit-tfal u liż-żgħażagħ. Dan wara li ex impjegata tal-Facebook allegat li l-mod kif inhuma operati s-siti u l-apps tal-kumpanija jikkaġunaw ħsara lit-tfal, jikkawżaw qasmiet fis-soċjetà u l-familji u jdgħajfu d-demokrazija. Il-kumpanija kienet ikkritikata wkoll li mhix tipproteġi l-privatezza tal-utenti tagħha jew timplimenta proċeduri li jissieltu informazzjoni li mhix veritiera. Kmieni dan ix-xahar l-aktar siti soċjali popolari madwar id-dinja, Facebook, Instagram u Whatsapp waqfu jaħdmu għalkollox għal madwar 7 sigħat. Dan wassal biex il-fundatur tal-kumpanija multibiljunarja Facebook, Mark Zuckerberg talab skuża talli fi kliemu ħarbat lil kulħadd. Qal, li huwa konxju tal-fatt li miljuni ta' nies jistrieħu fuq is-servizzi tal-kumpanija tiegħu biex fost l-oħrajn jibqgħu f'kuntatt kontinwu mal-għeżeż persuni tagħhom. Spjega, li dan kien l-agħar qtugħ fl-istorja ta' Facebook, u li l-kumpanija ħadmet qatigħ biex fi żmien 24 siegħa ssib tarf tal-ħsarat, li fi ftit sigħat tellfu lil Facebook madwar $7 biljun. Intant, huma madwar 2.7 biljun utent kull xahar li jagħmlu użu mis-servizzi tal-kumpanija u l-prodotti anċilleri tagħha bħal Whatsapp u Instagram.